Dancing with the Stars (Ελλάδα)

Δομή

Σε κάθε κύκλο επώνυμοι από τον καλλιτεχνικό, αθλητικό ή και πολιτικό χώρο, λαμβάνουν μέρος στο show όπου μαζί με τους επαγγελματίες καβαλιέρους/ντάμες τους έχουν κάθε φορά στη διάθεσή τους μία εβδομάδα για να μάθουν ένα νέο ballroom ή latin χορό και να τον παρουσιάσουν μπροστά στους κριτές και στο κοινό. Οι κριτές μετά τα σχόλιά τους, δίνουν στο κάθε ζευγάρι την βαθμολογία τους (από το 1-10). Το τηλεοπτικό κοινό ψηφίζει καθ'ολη τη διάρκεια του live, για το ποιο ζευγάρι θέλει να συνεχίσει μέσω τηλεφωνήματος ή γραπτού μηνύματος. Στο τέλος κάθε επεισοδίου, το ζευγάρι με τη χαμηλότερη συνολική βαθμολογία (κριτές και κοινό) αποχωρεί από το show. Σε αντίθεση με τα υπόλοιπα live, η ψηφοφορία του κοινού για τον τελικό διαρκεί καθ'όλη την τελευταία εβδομάδα και όχι μόνο κατά τη διάρκεια του επεισοδίου.

Πρώτος κύκλος (2010)

Ο πρώτος κύκλος του show έκανε πρεμιέρα στις 28 Μαρτίου 2010. Παρουσιάστρια ήταν η Ζέτα Μακρυπούλια ενώ στο green room τους διαγωνιζόμενους υποδεχόταν η Ελένη Καρποντίνη. Την κριτική επιτροπή απάρτιζαν οι Γιάννης Λάτσιος, Αλέξης Κωστάλας, Γκαλένα Βελίκοβα-Χαϊνά και ο Φωκάς Ευαγγελινός.
Στον πρώτο κύκλο συμμετείχαν συνολικά δώδεκα ζευγάρια. Οι δώδεκα επώνυμοι που συμμετείχαν ήταν οι: Πηγή Δεβετζή, Ευγενία Μανωλίδου, Βίκυ Κουλιανού, Φωτεινή Πιπιλή, Ματθίλδη Μαγγίρα, Ερρίκα Πρεζεράκου, Πατρίτσια Περιστέρη, Κώστας Σόμμερ, Δημήτρης Βλάχος, Σάββας Πούμπουρας, Σταμάτης Γαρδέλης και Μιχάλης Ζαμπίδης.
Ο κύκλος διήρκεσε δεκατρείς εβδομάδες και ο τελικός του πρώτου κύκλου μεταδόθηκε στις 20 Ιουνίου 2010. Νικήτρια στέφθηκε η Έρρικα Πρεζεράκου μαζί με τον επαγγελματία καβαλιέρο της, Θοδωρή Παναγάκο.

Δεύτερος κύκλος (2011)

Ο δεύτερος κύκλος του show έκανε πρεμιέρα στις 20 Μαρτίου 2011. Παρουσιάστρια ήταν η Ζέτα Μακρυπούλια ενώ στο green room τους διαγωνιζόμενους υποδεχόταν η Μαίρη Συνατσάκη. Την κριτική επιτροπή απάρτιζαν οι Γιάννης Λάτσιος, Αλέξης Κωστάλας, Φωκάς Ευαγγελινός και η νικήτρια του πρώτου κύκλου, Έρρικα Πρεζεράκου.
Στον δεύτερο κύκλο συμμετείχαν συνολικά δεκατέσσερα ζευγάρια. Οι δεκατέσσερις επώνυμοι που συμμετείχαν ήταν οι: Ελεονώρα Μελέτη, Νάντια Μπουλέ, Μαριέττα Χρουσαλά, Αγγελική Ηλιάδη, Νατάσα Καλογρίδη, Ναταλία Δραγούμη, Νίκη Ξάνθου, Μαρία Τσουρή, Γιώργος Γερολυμάτος, Κώστας Μαρτάκης, Τρύφωνας Σαμαράς, Γιώργος Χρανιώτης, Νάσος Γαλακτερός και Αργύρης Αγγέλου.
Ο κύκλος διήρκεσε δεκατρείς εβδομάδες και ο τελικός του δεύτερου κύκλου μεταδόθηκε στις 10 Ιουνίου 2011. Νικητής στέφθηκε ο Αργύρης Αγγέλου μαζί με την επαγγελματία ντάμα του, Έμιλυ Ματθαιακάκη.

Τρίτος κύκλος (2012-2013)

Ο τρίτος κύκλος του show έκανε πρεμιέρα στις 18 Νοεμβρίου 2012. Παρουσιάστρια ήταν η Ζέτα Μακρυπούλια ενώ στο green room τους διαγωνιζόμενους υποδεχόταν ο νικητής του δεύτερου κύκλου, Αργύρης Αγγέλου. Την κριτική επιτροπή απάρτιζαν οι Γιάννης Λάτσιος, Αλέξης Κωστάλας, Φωκάς Ευαγγελινός, Γκαλένα Βελίκοβα-Χαϊνά και Κάτια Δανδουλάκη.
Στον τρίτο κύκλο συμμετείχαν συνολικά δεκατέσσερα ζευγάρια. Οι δεκατέσσερις επώνυμοι που συμμετείχαν ήταν οι: Κέλλυ Κελεκίδου, Λάουρα Νάργες, Βάνα Μπάρμπα, Έλενα Παπαβασιλείου, Νικολέττα Ράλλη, Βάσια Τριφύλλη, Ντορέττα Παπαδημητρίου, Μαριάντα Πιερίδη, Κώστας Κρομμύδας, Γιώργος Τσαλίκης, Νίκος Αναδιώτης, Γιάννης Αϊβάζης, Ηλίας Βρεττός και Σπύρος Σούλης.
Ο κύκλος διήρκεσε δεκατέσσερις εβδομάδες και ο τελικός του τρίτου κύκλου μεταδόθηκε στις 17 Φεβρουαρίου 2013. Νικήτρια στέφθηκε η Ντορέττα Παπαδημητρίου μαζί με τον επαγγελματία καβαλιέρο της, Παύλο Μανογιαννάκη.

Τέταρτος κύκλος (2013-2014)

Ο τέταρτος κύκλος του show έκανε πρεμιέρα στις 20 Οκτωβρίου 2013. Παρουσιάστρια ήταν η Δούκισσα Νομικού ενώ στο green room τους διαγωνιζόμενους υποδεχόταν η νικήτρια του τρίτου κύκλου, Ντορέττα Παπαδημητρίου. Την κριτική επιτροπή απάρτιζαν οι Γιάννης Λάτσιος, Αλέξης Κωστάλας, Γκαλένα Βελίκοβα-Χαϊνά και Κάτια Δανδουλάκη.
Κατά τη διάρκεια του παιχνιδιού, Γιώργος Λιάγκας, Ευγενία Μανωλίδου και Θέμος Αναστασιάδης έκαναν guest εμφανίσεις ως κριτές. Η βαθμολογία τους ήταν συμβολική και δεν μέτρησε στο τελικό αποτέλεσμα για την αποχώρηση της συγκεκριμένης εβδομάδας.
Στον τέταρτο κύκλο συμμετείχαν συνολικά δεκατέσσερα ζευγάρια. Οι δεκατέσσερις επώνυμοι που συμμετείχαν ήταν οι: Ευαγγελία Αραβανή, Κωνσταντίνα, Γωγώ Μαστροκώστα, Κλέλια Πανταζή, Κατερίνα Στικούδη, Μαίρη Συνατσάκη, Ελένη Χατζίδου, Χρύσπα, Σάκης Αρσενίου, Λάκης Γαβαλάς, Άλεξ Κάβδας, Θάνος Καληώρας, Ησαΐας Ματιάμπα, Μιχάλης Μουρούτσος.
Ο κύκλος διήρκεσε δεκαπέντε εβδομάδες και ο τελικός του τέταρτου κύκλου μεταδόθηκε στις 2 Φεβρουαρίου 2014. Νικητής στέφθηκε ο Ησαΐας Ματιάμπα μαζί με την επαγγελματία ντάμα του, Μαρία Αντιμισάρη.

Πέμπτος κύκλος (2014-2015)

Ο πέμπτος κύκλος του show έκανε πρεμιέρα στις 26 Οκτωβρίου 2014. Παρουσιάστρια ήταν η Δούκισσα Νομικού ενώ στο green room τους διαγωνιζόμενους υποδεχόταν ο Κώστας Μαρτάκης Την κριτική επιτροπή για πρώτη φορά απάρτιζαν πέντε μέλη: οι Γιάννης Λάτσιος, Αλέξης Κωστάλας, Γκαλένα Βελίκοβα-Χαϊνά, Κάτια Δανδουλάκη και ο Λάκης Γαβαλάς.
Στον πέμπτο κύκλο συμμετείχαν συνολικά δεκατέσσερα ζευγάρια. Οι δεκατέσσερις επώνυμοι που συμμετείχαν ήταν: Χριστίνα Αλούπη, Μαρία Ηλιάκη, Νικολέττα Καρρά, Νίκη Κάρτσωνα, Μορφούλα Ντώνα, Ειρήνη Παπαδοπούλου, Θάλεια Προκοπίου, Ελισάβετ Σπανού, Θανάσης Βισκαδουράκης, Θεοχάρης Ιωαννίδης, Φάνης Λαμπρόπουλος, Θάνος Πετρέλης, Χρήστος Σπανός και Τριαντάφυλλος.
Ο Χρήστος Σπανός είχε έναν τραυματισμό στο πόδι στις 3 Ιανουαρίου ο οποίος δεν του επέτρεψε να διαγωνιστεί την Κυρίακή, 4 Ιανουαρίου. Αν και αναμενόταν να επιστρέψει στο επόμενο live και να διαγωνιστεί στις 11 Ιανουαρίου, κατά τη διάρκεια του live ανακοινώθηκε ότι θα αποχωρήσει από το διαγωνισμό έπειτα από τη συμβουλή του γιατρού του.
Ο κύκλος διήρκεσε δεκατέσσερις εβδομάδες και ο τελικός του πέμπτου κύκλου μεταδόθηκε την 1η Φεβρουαρίου 2015. Νικήτρια στέφθηκε η Μορφούλα Ντώνα μαζί με τον επαγγελματία καβαλιέρο της, Ρίχαρντ Σιλάγκι.

Έκτος κύκλος (2018)

Ο έκτος κύκλος του show έκανε πρεμιέρα στις 26 Ιανουαρίου 2018. Παρουσιάστρια είναι η Ευαγγελία Αραβανή ενώ στο green room τους διαγωνιζόμενους υποδέχεται ο Σάββας Πούμπουρας. Την κριτική επιτροπή απαρτίζουν οι Ελεονώρα Μελέτη, Γκαλένα Βελίκοβα-Χαϊνά, Αλέξης Κωστάλας και Γιώργος Λιάγκας.
Στον έκτο κύκλο συμμετέχουν συνολικά δεκαέξι ζευγάρια. Οι δεκαέξι επώνυμοι που συμμετέχουν είναι: Διονύσης Αλέρτας, Άνθιμος Ανανιάδης, Πηνελόπη Αναστασοπούλου, Ευρυδίκη Βαλαβάνη, Αντώνης Βλοντάκης, Αλμπέρτο Εσκενάζυ, Βίκυ Κάβουρα, Βαγγέλης Κακουριώτης, Μαρία Καλάβρια, Μαρία Κορινθίου, Μυριέλλα Κουρεντή, Χριστίνα Λαμπίρη, Δωροθέα Μερκούρη, Άννη Πανταζή, Μιχάλης Σεΐτης και Κώστας Τσουρός.
Μια μέρα πριν το τρίτο live, έγινε γνωστό ότι ο ηθοποιός Αλμπέρτο Εσκενάζυ είχε ένα σοβαρό τραυματισμό στο γόνατο και δεν ήταν σίγουρο αν θα μπορούσε να χορέψει την επόμενη μέρα. Τελικά, με την έναρξη του τρίτου live στις 9 Φεβρουαρίου 2018, ο ίδιος ανακοίνωσε ότι δε θα μπορούσε να συνεχίσει και αποχώρησε οικειοθελώς από το show. Δύο μέρες πριν το έβδομο live, ο Αντώνης Βλοντάκης είχε επίσης έναν σοβαρό τραυματισμό, ο οποίος του στέρησε τη συνέχιση της συμμετοχής του στο show.
Στο τέταρτο live, η Χριστίνα Λαμπίρη και ο καβαλιέρος της, Αλέξανδρος Παπαδόπουλος, δεν συμμετείχαν στον διαγωνισμό για προσωπικούς λόγους της παρουσιάστριας. Επέστρεψαν όμως κανονικά και διαγωνίστηκαν στο επόμενο live.
Στις 28 Φεβρουαρίου 2018 ανακοινώθηκε η είσοδος της Όλγας Πηλιάκη στο χορευτικό show, μία προσθήκη η οποία έγινε προς αντικατάσταση του Αλμπέρτο Εσκενάζυ, ο οποίος αποχώρησε οικειοθελώς στο τρίτο live. Καβαλιέρος της Πηλιάκη είναι ο Γιώργος Κετσερίδης και χόρεψαν τον πρώτο τους χορό στο έκτο live. Μία νέα προσθήκη ανακοινώθηκε δύο μέρες αργότερα, αυτή της Μάγκυ Χαραλαμπίδου, η οποία έκανε το ντεμπούτο της στο έβδομο live με τον καβαλιέρο της, Αλέξανδρο Παπαδόπουλο.
Η Ναταλία Γερμανού εμφανίστηκε ως guest κριτής στο έκτο live, η Βίκυ Χατζηβασιλείου στο έβδομο, η Μαρία Σολωμού στο όγδοο, η Τατιάνα Στεφανίδου στο ένατο, η Κατερίνα Γκαγκάκη στο δέκατο, η Νάντια Μπουλέ στο ενδέκατο, η Ντορέττα Παπαδημητρίου στο δωδέκατο, ο Ησαΐας Ματιάμπα στο δέκατο τρίτο και ο Χάρης Χριστόπουλος στο δέκατο τέταρτο.
Στο τέλος του δέκατου live στις 30 Μαρτίου 2018, η κριτής Ελεονώρα Μελέτη αποχώρησε από το show λόγω της επικείμενης γέννησης του παιδιού της.
Ο κύκλος διήρκεσε δεκατέσσερις εβδομάδες και ο τελικός του έκτου κύκλου μεταδόθηκε στις 4 Μαΐου 2018. Νικητής στέφθηκε ο Βαγγέλης Κακουριώτης μαζί με την επαγγελματία ντάμα του, Νικολέτα Μαυρίδη.